ছাইয়ের বছর

ছাইয়ের বছর (আরবি عام الرمادة; আম আল-রামাদা) বলা হয় এমন এক দুর্ভিক্ষ, অনাবৃষ্টি ও ভয়াবহ খাদ্যসংকটের বছরকে, যখন খলিফা উমর ইবনুল খাত্তাবের শাসনামলে মদিনা ও এর পার্শ্ববর্তী অঞ্চলে ব্যাপক খাদ্যঘাটতি দেখা দেয়। এই সময়কাল ১৮ হিজরিতে হজ থেকে মুসলিমদের ফিরে আসার পর থেকে গণনা করা হয়, যা প্রায় নয় মাস স্থায়ী ছিল। এই সময়ে পুরো জমিনের রং ছাইয়ের মতো কালচে হয়ে গিয়েছিল। এ কারণেই বছরটির নামকরণ আম আল-রামাদা' বা ছাইয়ের বছর করা হয়। 

 নামকরণের কারণ 
ইমাম ইবনে কাসিরসহ অন্য ইতিহাসবিদরা এই নামকরণের পেছনে কয়েকটি কারণ উল্লেখ করেন: বৃষ্টির অপ্রতুলতার কারণে মাটির রং কালো হয়ে গিয়েছিল, যা ছাইয়ের মতো দেখাত; বাতাস এমন ধুলাবালি উড়াত, যা দেখতে ছাইয়ের মতো মনে হতো; অনাহার ও কষ্টে মানুষের চেহারার রং ছাইয়ের মতো ফ্যাকাশে হয়ে গিয়েছিল; পুরো বছর জুড়ে বৃষ্টিপাতের পরিমাণ খুবই কম ছিল। সম্ভবত এই সব কারণ একত্র করেই বছরটির এই নামকরণ হয়।

 বিবরণ 
প্রাচীন মুসলিম ইতিহাসবিদ তাবারি আবদুর রহমান ইবনে কাব ইবন মালিকের সূত্রে উল্লেখ করেন, ছাইয়ের বছর এক ভয়াবহ দুর্ভিক্ষের সময় ছিল, যা মদিনা ও তার আশপাশের মানুষকে প্রভাবিত করেছিল। অবস্থা এমন হয়েছিল যে, বন্য পশুরাও খাবারের খোঁজে জনবসতির কাছে চলে আসত। মানুষেরা ভেড়া জবাই করলে তার শারীরিক দুরবস্থা দেখে সেটি খেতে অনীহা বোধ করত। চারদিক জনশূন্য ও বিরান হয়ে পড়েছিল। হাফেজ ইবনে কাসির বলেন, আমরা শুনেছি যে, এবছরে কোনো এক রাতে খলিফা উমর মদিনার অবস্থা দেখতে বের হন। তখন তিনি কাউকেই হাসতে দেখেননি; না ঘরবাড়িতে মানুষের স্বাভাবিক কথাবার্তা চলছিল। এমনকি কোনো ভিক্ষুককেও দেখা যায়নি। তিনি এর কারণ জানতে চাইলে বলা হয়, হে আমিরুল মুমিনিন, ভিক্ষুকরা চেয়েছিল; কিন্তু কেউই তাদের কিছু দিতে পারেনি। তাই তারা চাওয়া বন্ধ করে দিয়েছে। মানুষ গভীর দুশ্চিন্তা ও সংকটে আছে; তাই তারা কথাও বলে না, হাসেও না।

এছাড়াও শহরের বাইরের অনেক মানুষ সাহায্যের আশায় মদিনায় এসে জড়ো হয়। বর্ণিত হয়েছে যে, শহরের প্রান্তে প্রায় ষাট হাজার বেদুঈন আরব তাঁবু ফেলে অবস্থান করে, যাদের খাবার বলতে ছিল শুধু বায়তুল মাল বা মদিনার অধিবাসীদের দেওয়া সাহায্য। উমর প্রতি রাতে তাদের জন্য খাবারের আয়োজন করতেন; এমনকি কখনো কখনো এক ভোজে দশ হাজারেরও বেশি মানুষ উপস্থিত থাকত।

 সংকট মোকাবিলা 
খাবারের অভাবে মানুষ আমিরুল মু’মিনিনের কাছে আশ্রয় প্রার্থনা করেন। উমর বায়তুল মালের খাদ্য ও সম্পদ থেকে তাদের জন্য ব্যয় করতে থাকেন; এমনকি ভাণ্ডার প্রায় শূন্য হয়ে যায়। বর্ণিত আছে যে, তিনি প্রতিজ্ঞা করেন, মানুষের কষ্ট দূর না হওয়া পর্যন্ত তিনি ঘি বা চর্বিযুক্ত খাবার খাবেন না। অন্য সময়ে তাঁর জন্য রুটি দুধ ও ঘি দিয়ে প্রস্তুত করা হতো; কিন্তু সেই বছরে তাঁর জন্য রুটি পরিবেশন করা হতো তেল ও ঝোল দিয়ে। তিনি তেল খেয়েও তৃপ্ত হতে পারতেন না। তাঁর শরীরের রং কালচে হয়ে যায় এবং দেহ এত দুর্বল হয়ে পড়ে যে, লোকেরা তাঁর ব্যাপারে আতঙ্কিত হয়ে পড়ে। তিনি আল্লাহর কাছে অধিক দোয়া করতেন এবং ইস্তিসকার নামাজ আদায় করতেন।

ইবনে কাসির উল্লেখ করেন যে, এই বছর মুসলিমরা দুর্ভিক্ষ ও দারিদ্র্যে বিপর্যস্ত হলে আমিরুল মু’মিনিন উমর ইবনুল খাত্তাব মিশরের তৎকালীন গভর্নর আমর ইবনুল আসকে চিটি লিখে সাহায্য চান: “বাঁচাও! বাঁচাও! বাঁচাও!” জবাবে আমর ইবনুল আস বলেন: “আল্লাহর কসম, আমি এমন এক খাদ্যবহর পাঠাব, যার প্রথম অংশ মদিনায় পৌঁছাবে আর শেষ অংশ থাকবে মিশরে।” বায়তুল মাল শেষ হয়ে যাওয়ার পরও যখন সংকট চলতে থাকলে উমর বিভিন্ন প্রদেশে সাহায্যের জন্য চিঠি পাঠান। জবাবে আবু উবাইদা ইবনুল জাররাহ ও আবু মুসা আশআরি সাহায্য পাঠান। আমর ইবনুল আস এক হাজার উট বোঝাই আটা পাঠান; সমুদ্রপথে বিশটি জাহাজে তেল পাঠান এবং পাঁচ হাজার চাদর পাঠান। সাদ ইবনে আবি ওয়াক্কাস তিন হাজার উট বোঝাই আটা ও তিন হাজার আবায়া পাঠান। শামের গভর্নর দুই হাজার উট বোঝাই খাদ্য পাঠান। এই অবস্থা নয় মাস স্থায়ী হয়। এরপর অবস্থা পরিবর্তিত হয়ে সমৃদ্ধি ও স্বস্তি ফিরে আসে এবং মানুষেরা মদিনা থেকে বেরিয়ে নিজ নিজ অঞ্চলে ছড়িয়ে পড়ে।

উল্লেখযোগ্য যে, একই বছরে শাম ও ইরাকে ‘আমওয়াস প্লেগ’ ছড়িয়ে পড়েছিল। 

 তথ্যসূত্র 

বিষয়শ্রেণী:ইসলামের ইতিহাস
বিষয়শ্রেণী:৭ম শতাব্দীতে ইসলাম
বিষয়শ্রেণী:দুর্ভিক্ষ